ग्रेटिंग कार्ड!
जी हां! हम सब इसे ग्रीटिंग के बजाय ग्रेटिंग कहते थे।
चली जा ग्रेटिंग चमकते चमकते,
सहेली जी से कहना नमस्ते नमस्ते।।
  सातवीं आठवीं कक्षा की बात होगी जब हैप्पी न्यू ईयर का चलन शुरू हुआ था।
क्लास में पढ़ने वाली सखियां कला की कॉपी का पेज फाड़कर उसमें रंग बिरंगे स्केच पेन से कलाकारी करके हैंडमेड ग्रीटिंग कार्ड बनाया करती थीं और चुपके से अपनी खास सखी के बस्ते में डाल देती थी यानि उसी समय सरप्राईज का दौर भी शुरू हुआ था।
ग्रीटिंग कार्ड हर किसी को नहीं दिया जाता था खास और पक्की सहेली को ही मिलता था।
  थोड़े और बड़े हुए तो बाजारों से खरीद कर कार्ड लाने लगे। अजय देवगन, सलमान खान, अमीर खान जैसे हीरो हीरोइन के फोटो वाले कार्ड का सबसे ज्यादा क्रेज हुआ करता था।
  धीरे धीरे कार्ड में बदलाव आने लगे। एक पोस्ट कार्ड की तरह वाली ग्रेटिंग के बदले दो पेज के आए फिर कटिंग वाले कार्ड आने लगे, बल्ब जलने और हैपी न्यू ईयर कहने और संगीत बजने वाले भी कार्ड आने लगे यानी आप तो बस पैसे खर्च कीजिए। आपको कार्ड एक से बढ़कर एक मिलेगा।
  मनपसंद हीरो हीरोइन के पोस्ट कार्ड रूपी ग्रिटिंग तो दीवारों पर सज जाती थी और फूलों वाले कार्ड, महंगे कार्ड संभाल कर रखे जाते थे।
सखियों में इस बात की भी होड़ लगती थी कि किसको सबसे ज्यादा कार्ड मिले हैं।
जिसका जितना बड़ा सर्कल होता था उसे उतना ज्यादा कार्ड मिलते थे। सखी सहेलियों के अलावा जीजू साली, मंगेतर को भी खूब कार्ड भेजे जाते थे और इन कार्डों को खरीदने में पैसे भी खूब खर्च किए जाते थे भले बोरा भर गेहूं ही क्यों न बेचना पड़े।